b'\n_START_ARTICLE_\n\xc4\x8censtohova\n_START_SECTION_\nIme mesta\n_START_PARAGRAPH_\nIme \xc4\x8censtohova (Cz\xc4\x99stochowa) pomeni Cz\xc4\x99stochov kraj in izvira iz osebnega imena Cz\xc4\x99stoch, ki je v srednjeve\xc5\xa1kih zapisih omenjeno tudi kot Cz\xc4\x99stobor in Cz\xc4\x99stomir. Razli\xc4\x8dice imena vklju\xc4\x8dujejo imena Czanstochowa iz leta 1220 in Cz\xc4\x99stochow iz let 1382 in 1558. Del mesta, ki je danes imenovan Cz\xc4\x99stoch\xc3\xb3wka je bil lo\xc4\x8dena ob\xc4\x8dina, omenjena v 14. stoletju kot stara Cz\xc4\x99stochowa (Antiquo Czanstochowa, 1382) in Cz\xc4\x99stoch\xc3\xb3wka v letih 1470\xe2\x80\x9380. _NEWLINE_Mesto se v nem\xc5\xa1\xc4\x8dini imenuje Tschenstochau, v ru\xc5\xa1\xc4\x8dini pa \xd0\xa7\xd0\xb5\xd0\xbd\xd1\x81\xd1\x82\xd0\xbe\xd1\x85\xd0\xbe\xd0\xb2 (Chenstokhov).\n_START_SECTION_\n1200\xe2\x80\x931500\n_START_PARAGRAPH_\nVas z imenom \xc4\x8censtohova je bila ustanovljena v 13. stoletju. Prvi\xc4\x8d je bila omenjena v zgodovinskih zapisih iz leta 1220. Leta 1382 je W\xc5\x82adys\xc5\x82aw Opolczyk (Ladislav Opolski) \xe2\x80\x93 poljski princ Gornje \xc5\xa0lezije \xe2\x80\x93 ustanovil pavlinski samostan Jasna G\xc3\xb3ra. Dve leti kasneje je samostan prejel svojo ikono \xc4\x8crne Marije. V naslednjih letih je postal romarsko sredi\xc5\xa1\xc4\x8de, kar je pospe\xc5\xa1ilo tudi rast bli\xc5\xbenjega mesta. Okoli leta 1377 je \xc4\x8censtohova prejela mestne pravice, kar se je kasneje spremenilo v Magdebur\xc5\xa1ke pravice v letu 1502.\n_START_SECTION_\n1600\xe2\x80\x931700\n_START_PARAGRAPH_\nV 17. stoletju so lokalni samostan spremenili v utrdbo, ki je bila ena od to\xc4\x8dk poljskega odpora proti \xc5\xa1vedski vojski med vojno leta 1655. Okoli leta 1700 se je v \xc4\x8censtohovi izoblikovala judovska skupnost. Po drugi delitvi Poljske so obmo\xc4\x8dje priklju\xc4\x8dili Prusiji. Okoli leta 1760 so v samostan po cerkvenih ukazih zaprli Jakoba Franka, judovskega verskega voditelja, ki je v svojih naukih me\xc5\xa1al kabalo, katoli\xc5\xa1ko vero in islam. Njegovi u\xc4\x8denci so ustanovili kult, povezan z njegovo h\xc4\x8derko, Evo Frank. Avgusta 1772 je Franka re\xc5\xa1il ruski general Aleksander Bibikov, ki je osvojil mesto.\n_START_SECTION_\n1800\n_START_PARAGRAPH_\nV \xc4\x8dasu Napoleonskih vojn, leta 1807, je kraj postal del Var\xc5\xa1avske vojvodine in po letu 1815 del Poljskega kraljestva. S tem se je za\xc4\x8delo obdobje hitre rasti mesta. Leta 1819 je ugleden voja\xc5\xa1ki arhitekt Jan Bernhard pripravil na\xc4\x8drte in za\xc4\x8del z gradnjo Aleje Naj\xc5\x9bwi\xc4\x99tszej Panny Marii \xe2\x80\x93 Avenije svete Device Marije, ki je trenutno glavna cesta modernega mesta. Dve mesti \xe2\x80\x93 \xc4\x8censtohova (Cz\xc4\x99stochowa) in Cz\xc4\x99stoch\xc3\xb3wka (slednje je prejelo mestne pravice leta 1717 kot Nowa Cz\xc4\x99stochowa) so zdru\xc5\xbeili leta 1826. Leta 1846 je bila odprta \xc5\xbeelezni\xc5\xa1ka proga Var\xc5\xa1ava \xe2\x80\x93 Dunaj, ki je mesto povezala z ostalo Evropo. Po letu 1870 so v okolici za\xc4\x8deli obdelovati \xc5\xbeelezo, kar je mo\xc4\x8dno spodbudilo industrijo. Med najve\xc4\x8djimi investicijami v tem obdobju je bil tovarna jekla Huta Cz\xc4\x99stochowa, ki jo je zgradil Bernard Hantke ter nekaj papirnic in tkalnic. Do druge svetovne vojne, je tako kot \xc5\xa1tevilna druga mesta v Evropi, tudi \xc4\x8censtohova imela velik del judovskega prebivalstva: glede na ruski popis prebivalstva iz leta 1897, je bilo od vsega prebivalstva, ki je \xc5\xa1telo 45.130 ljudi, Judov 12.000 (okoli 26\xc2\xa0%).\n_START_SECTION_\n1900\n_START_PARAGRAPH_\nMed prvo svetovno vojno je bilo mesto pod nem\xc5\xa1ko okupacijo, leta 1918 je postalo del na novo nastale Poljske Republike. Z novo dr\xc5\xbeavo pa se je zmanj\xc5\xa1ala obdelava \xc5\xbeeleza in rudniki v \xc4\x8censtohovi so se kmalu zaprli. To je prineslo konec obdobja uspeha. V tem \xc4\x8dasu, leta 1925, so v mesto prenesli sede\xc5\xbe \xc5\xa1kofije._NEWLINE_Po napadu na Poljsko leta 1939, so mesto zasedli enote nacisti\xc4\x8dnega re\xc5\xbeima, ki so kraj preimenovale v Tschenstochau in ga vklju\xc4\x8dile pod svojo oblast. Nacisti so v \xc4\x8censtohovo vkorakali v nedeljo, 3. septembra 1939, dva dni po vdoru v Poljsko. Naslednji dan je postal znan kot krvavi ponedeljek, saj so Nemci tedaj ustrelili okoli 150 Judov. 9. aprila leta 1941 je bil ustanovljen judovski geto. Med drugo svetovno vojno so nacisti pomorili okoli 45.000 \xc4\x8denstohovskih Judov, kar je bila skoraj vsa judovska skupnost, ki je \xc5\xbeivela v kraju. \xc5\xbdivljenje pod nacisti\xc4\x8dno okupacijo v \xc4\x8censtohovi je opisano v grafi\xc4\x8dni noveli Maus Arta Spiegelmana, sina judovskega prebivalca \xc4\x8censtohove. Pred holokavstom je bila \xc4\x8censtohova velik center Judov na Poljskem. Po koncu druge svetovne vojne pa v mestu ni bilo skoraj nobenega Juda ve\xc4\x8d. _NEWLINE_Mesto je izpod nacizma osvobodila Rde\xc4\x8da armada 6. januarja leta 1945. Po vplivom komunisti\xc4\x8dne ideje o industrializaciji so prej odve\xc4\x8dne jeklarne spet zacvetele ter dobile ime po Boles\xc5\x82awu Bierutu. To je v kombinaciji z razcvetajo\xc4\x8dim turizmom vodilo do ponovne rasti mesta, kar je leta 1975 nadgradil \xc5\xa1e nastanek lo\xc4\x8denega \xc4\x8censtohovskega vojvodstva._NEWLINE_V novej\xc5\xa1em obdobju je Pape\xc5\xbe Janez Pavel II., po narodnosti Poljak, molil pred \xc4\x8crno Marijo med svojim obiskom leta 1979, le nekaj mesecev po svoji izvolitvi za pape\xc5\xbea. Pape\xc5\xbe je \xc4\x8censtohovsko Marijo obiskal \xc5\xa1e v letih 1983 in 1991.\n_START_SECTION_\nTurizem\n_START_PARAGRAPH_\nTrenutno je mesto eno od glavnih turisti\xc4\x8dnih atrakcij v okoli\xc5\xa1u. V\xc4\x8dasih ga imenujejo tudi mali Nuremberg, zaradi \xc5\xa1tevilnih trgovin s spominki in zgodovinskih spomenikov. Vsako leto ga obi\xc5\xa1\xc4\x8de na milijone (4,5 milijona v letu 2005) turistov in romarjev. _NEWLINE_Posebno priljubljeno je sveti\xc5\xa1\xc4\x8de Jasna G\xc3\xb3ra z ikono \xc4\x8crne Marije iz \xc4\x8censtohove.\n_START_SECTION_\nPromet\n_START_PARAGRAPH_\nGlavne cestne povezave iz \xc4\x8censtohove vklju\xc4\x8dujejo povezave z Var\xc5\xa1avo (proti severo-vzhodu) in Katovicami (proti jugu) po Evropski cesti E75. Kraj je z okolico povezan \xc5\xa1e s tremi dr\xc5\xbeavnimi manj\xc5\xa1imi cestami v smeri kraja Wielu\xc5\x84, v smeri kraja Opole in v smer kraja Piotrk\xc3\xb3w Trybunalski._NEWLINE_\xc4\x8censtohova je tudi ve\xc4\x8dje \xc5\xbeelezni\xc5\xa1ko sredi\xc5\xa1\xc4\x8de, ki stoji na kri\xc5\xbei\xc5\xa1\xc4\x8du dveh pomembnih linij: zahod \xe2\x80\x93 vzhod (od mesta Lubliniec do mesta Kielce) in sever \xe2\x80\x93 jug (iz Var\xc5\xa1ave v Katovice). Poleg tega gre na sever tudi \xc5\xbeelezni\xc5\xa1ka proga, ki te\xc4\x8de do mesta Chorzew Siemkowice, kjer se pove\xc5\xbee s poljsko \xc5\xbeeleznico za prevoz premoga. V mestu je \xc5\xa1est \xc5\xbeelezni\xc5\xa1kih postaj, najve\xc4\x8dji sta Cz\xc4\x99stochowa Osobowa in Cz\xc4\x99stochowa Stradom.'